Dr. Sim bidas kenyataan Chong
CONNIE CHIENG KUCHING: Menteri Kerajaan Tempatan dan Perumahan, Dato’
Sri Dr. Sim Kui Hian membidas Ahli Parlimen Stampin, Chong Chieng Jen dan
pembantu peribadinya, Michael Kong, kerana membuat fitnah dan tuduhan tidak
berasas kepada beliau, SUPP dan GPS dengan tujuan untuk mengelirukan warga
Sarawak. Dr. Sim berkata, walaupun kedua-dua mereka telah diberi
surat bertarikh 3 April oleh Kementerian Kebajikan yang menerangkan isu
peruntukan kebajikan, mereka masih lagi membuat kenyataan yang tidak berasas. Beliau berkata, surat tersebut telah menerangkan bahawa Kerajaan
Sarawak telah menukar arahan terdahulu berkenaan dengan peruntukan tersebut dan
Kerajaan Sarawak telah memberi keterangan bahawa peruntukan tersebut akan
diperuntukkan menerusi pejabat daerah atau Jawatankuasa Pengurusan Bencana dan
bukannya menerusi ahli Dewan Undangan Negeri. Namun, Dr. Sim berkata, Chong dan Kong masih lagi membuat
kenyataan fitnah dan tuduhan tidak berasas di laman media sosial Facebook
bahawa Dr. Sim telah menyalahguna kuasa untuk mengawal peruntukan bahan makanan
untuk membantu mereka yang memerlukan pada masa wabak ini. Beliau menyeru Chong dan Kong jangan bermain politik
kerana kebajikan warga Sarawak adalah lebih penting dan kenyataan yang tidak
berasas ini tidak harus dibuat langsung dan sebaliknya mereka berdua perlu
meminta maaf di atas kesilapan ini. “Sebagai peguam dan ahli politik, kedua-dua mereka tidak
seharusnya berbuat demikian untuk kepentingan politik masing-masing dan ini
amat menyedihkan,” kata Dr. Sim. Dr. Sim menyeru warga Sarawak supaya jangan terpedaya
dengan fitnah ini dan sebaliknya bersatu untuk menangani isu wabak Covid-19. 
See author's posts
